b'\n_START_ARTICLE_\nEuroopa noortepealinn\n_START_PARAGRAPH_\nEuroopa noortepealinn (inglise keeles European Youth Capital, l\xc3\xbchendatult EYC) on tiitel, mis antakse igal aastal \xc3\xbchele Euroopa linnale \xc3\xbcheks aastaks. Selle aja jooksul on linnal v\xc3\xb5imalus mitmek\xc3\xbclgse programmi abil n\xc3\xa4idata oma noortega seotud kultuurilist, \xc3\xbchiskondlikku, poliitilist ja majanduslikku elu ja arengut. Tegemist on Euroopa noortefoorumi algatusega ning esimene pealinn valiti aastal 2009. 2014. aasta pealinnaks on valitud Kreeka Kesk-Makedoonia piirkonna pealinn Thessalon\xc3\xadki.\n_START_SECTION_\nEesm\xc3\xa4rgid\n_START_PARAGRAPH_\nEuroopa noortepealinnade valimise eesm\xc3\xa4rk on edendada Euroopa riikide noorte vahelist koost\xc3\xb6\xc3\xb6d. \xc3\x9cks olulisemaid organisatsiooni aspekte on noorte igap\xc3\xa4evaelu parandamine pealinnaks valitud linnas ning seda mitte vaid pidustuste ajal, vaid pikas perspektiivis. Lisaks julgustatakse noori osalema pealinna plaanide loomise ja rakendamise juures ning \xc3\xbcks ettev\xc3\xb5tmise prioriteetidest on seegi, et noored oleksid h\xc3\xa4sti informeeritud ja aktiivselt \xc3\xbchiskonda kaasatud ning et neile antaks v\xc3\xb5imalusi paremaks tulevikuks. Noortepealinnaks nimetamise t\xc3\xa4iendav kasu tuleb turismist ja suurenenud rahvusvahelisest prestii\xc5\xbeist.'